Žitňanská, Lucia, poslankyňa NR SR (2014-09-11):
Ďakujem pekne, pani predsedajúca. Vážené kolegyne, vážení kolegovia, o tom, že podpredsedníčka Národnej rady Slovenskej republiky pani Laššáková navrhla odvolať člena Súdnej rady doktora Dušana Čima, ktorý, mimochodom, v predchádzajúcej voľbe predsedu Najvyššieho súdu hlasoval proti Štefanovi Harabinovi, sme sa dozvedeli my členovia ústavnoprávneho výboru v pondelok poobede. To znamená asi týždeň pred voľbou predsedu Najvyššieho súdu a predsedu Súdnej rady, o ktorých bude Súdna rada rozhodovať budúci týždeň v utorok. Je zrejmé, že pokiaľ v takomto chvate je treba vymeniť jedného člena Súdnej rady, že táto pripravená zmena v zložení Súdnej rady je účelová a týka sa budúcotýždňových volieb v Súdnej rade. Svedčí to súčasne o tom, že strana SMER už má asi svojich kandidátov na tieto pozície a doktor Dušan Čimo zjavne nebol ten, ktorý zdieľal so stranou SMER ich názor. Včera poslanci strany SMER odvolali doktora Dušana Čima z funkcie a zároveň sme my poslanci Národnej rady dostali 24 hodín na to, aby sme predložili kandidáta na pozíciu člena Súdnej rady. Dámy a páni, to sa týka každého jedného z vás, pretože vy, ja rovnako ako vy, každý jeden z nás sme dostali 24 hodín na to, aby sme sa zamysleli, oslovili kandidáta, prípadne to prerokovali v klube, požiadali kandidáta, aby pripravil si všetky podklady, a pripravili sme návrh do Národnej rady. Musím povedať, že jediný dôvod, ak nejaký tu zaznel pri odvolávaní doktora Dušana Čima, bola otázka alebo jemné spochybnenie legitimity voľby doktora Dušana Čima pred dva a pol rokom. Dva a pol roka to nikomu nevadilo, ale v tejto, v súvislostiach, za akých odvolávame a volíme nového člena Súdnej rady týždeň pred rokovaním Súdnej rady, sa musím ja pýtať: Akú legitimitu bude mať táto voľba, ktorá bude za chvíľu nasledovať, keď na to, aby sme navrhli kandidáta na túto významnú funkciu sme dostali všetci 24 hodín? Ale nie všetci sme na to mali 24 hodín, aby ste vedeli, kolegyne, kolegovia, pán poslanec Brixi mal na to zjavne viac, ktorý navrhol kandidáta, o ktorom budete hlasovať. A aj kandidát zjavne mal viac času, aby si to mohol rozmyslieť, či bude kandidovať alebo nie, pretože sám – ako vyplýva z dokumentov, ktoré máte v lavici – svoj súhlas s kandidatúrou do Súdnej rady dal 5. 9. tohto roku. To znamená minulý týždeň v piatok. Skôr ako my členovia ústavnoprávneho výboru sme dostali pozvánku na rokovanie výboru na túto tému. Skôr ako vy, páni poslanci strany SMER, ste odvolali Dušana Čima. Skôr ako my všetci ostatní sme dostali možnosť niekoho na túto pozíciu navrhnúť. Je to prejav neúcty podľa mojej mienky k právu. Je to prejav neúcty ku každému jednému poslancovi Národnej rady. Je to prejav neúcty k Súdnej rade ako takej. Je to prejav neúcty k sudcovskému stavu, ktorý Súdna rada zastrešuje. A musím povedať za týchto okolností, najskôr som chcela povedať a som si myslela, že to je aj prejav neúcty voči kandidátom, ale keďže pán doktor Slovinský mal dosť času si to rozmyslieť, tak toto nemôžem povedať, žiaľ. Ale musím povedať, že za týchto okolností, nech by som nemala žiadnu inú výhradu voči osobe kandidáta, tak za týchto okolností, žiaľ, nálepky smeráckeho kandidáta na jedno použitie sa, žiaľ, nezbaví. Pol roka sme počúvali slová o očiste justície a odpoveďou SMER-u sú dnes len pokračujúce zákulisné hry justície o tom, ako si presadiť vlastných kandidátov na pozíciu predsedu Najvyššieho súdu a predsedu Súdnej rady. S týmto nemôžeme, strana MOST – HÍD, súhlasiť. Ďakujem pekne.